

**GRADSKO VIJEĆE**

KLASA:363-03/18-01/02

URBROJ:2186/18-02/1-18-1

Ludbreg, 07. prosinca 2018. g. ***PRIJEDLOG***

Na temelju članka 78. Zakona o komunalnom gospodarstvu (NN br. 68/2018.) i članka 33. Statuta Grada Ludbrega («Službeni vjesnik Varaždinske županije br. 23/09, 17/13, 40/13-pročišćeni tekst, 12/18) Gradsko vijeće Grada Ludbrega na 10. sjednici održanoj 07. prosinca 2018. g., donosi

**O D L U K U**

**o komunalnom doprinosu**

**I. OPĆE ODREDBE**

**Članak 1.**

Ovom Odlukom o komunalnom doprinosu (dalje u tekstu: Odluka) određuju se:

* visina komunalnog doprinosa na području Grada Ludbrega
* područja zona za plaćanje komunalnog doprinosa u Gradu Ludbregu
* jedinična vrijednost komunalnog doprinosa utvrđena po m3 građevine za pojedine zone
* način i rokovi plaćanja komunalnog doprinosa
* uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

**Članak 2.**

(1) Komunalni doprinos je novčano javno davanje koje se plaća za korištenje komunalne infrastrukture na području Grada Ludbrega i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.

(2) Komunalni doprinos je prihod proračuna Grada Ludbrega koji se koristi samo za financiranje građenja i održavanja komunalne infrastrukture.

**Članak 3.**

(1) Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa.

(2) Grad Ludbreg ne plaća komunalni doprinos na svom području.

**Članak 4.**

(1) Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

(2) Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena.

(3) Na ostala pitanja vezana za način obračuna komunalnog doprinosa primjenjuje se posebni pravilnik kojega donosi ministar nadležan za komunalne poslove, a koji pobliže propisuje način utvrđivanja obujma i površine građevina u svrhu obračuna komunalnog doprinosa.

**Članak 5.**

(1) Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni doprinos obračunava se na razliku u obujmu zgrade u odnosu na prijašnji obujam zgrade.

(2) Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, a o čemu se donosi rješenje kojim se utvrđuje da ne postoji obveza plaćanja komunalnog doprinosa.

(3) Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

**II. PODRUČJA ZONA ZA PLAĆANJE KOMUNALNOG DOPRINOSA**

**Članak 6.**

(1) Zone za plaćanje komunalnog doprinosa određuju se s obzirom na uređenost i opremljenost zone komunalnom infrastrukturom i položaj područja zone koji se određuje s obzirom na:

* udaljenosti od središta u naselju
* mrežu javnog prijevoza
* dostupnost građevina javne i društvene namjene
* dostupnost građevina opskrbe i usluga
* prostorne i prirodne uvjete (prostorna atraktivnost, zona visoke, srednje ili niske gustoće stanovanja, zaštićene kulturno-povijesne cjeline, opći mikroklimatski uvjeti, negativni utjecaji na okoliš – zrak, voda, tlo, buka).

(2) Sukladno navedenome u prethodnom stavku ovog članka, zone za plaćanja komunalnog doprinosa na području Grada Ludbrega razvrstane su u tri zone:

* **zona 1** u koje spadaju naselja: Ludbreg i Selnik;
* **zona 2** u koje spadaju sljedeća naselja: Sigetec Ludbreški, Globočec Ludbreški, Kućan Ludbreški, Hrastovsko, Poljanec, Slokovec, Apatija;
* **zona 3** u koje spadaju sljedeća naselja: Bolfan, Čukovec, Vinogradi Ludbreški, Segovina.

**III. JEDINIČNA VRIJEDNOST KOMUNALNOG DOPRINOSA**

**Članak 7.**

(1) Jedinična vrijednost komunalnog doprinosa utvrđuje se u sljedećim iznosima:

* 30,00 kn/m³ za zonu 1
* 25,00 kn/m³ za zonu 2
* 20,00 kn/m³ za zonu 3.

(2) Za jednoetažne građevine čija visina vijenca prelazi 6,0 m, za dio volumena te građevine koji je iznad visine od 6,0 m, jedinična vrijednost komunalnog doprinosa umanjuje se za 50 % u odnosu na utvrđene vrijednosti iz prethodnog stavka.

**IV. NAČIN I ROKOVI PLAĆANJA KOMUNALNOG DOPRINOSA**

**Članak 8.**

(1) Komunalni doprinos obveznik fizička osoba, fizička osoba obrtnik i pravna osoba, plaćaju jednokratno na poslovni račun Grada Ludbrega na temelju rješenja koje donosi nadležno tijelo za komunalno gospodarstvo u roku od 15 dana od dana izvršnosti rješenja o komunalnom doprinosu.

(2) Komunalni doprinos obveznik fizička osoba može platiti u najviše 24 jednaka mjesečna obroka za utvrđeni komunalni doprinos od 1.500,00 kn i više, zavisno od visine utvrđenog komunalnog doprinosa, tako da se za sljedeće iznose utvrđenog komunalnog doprinosa odobrava plaćanje u sljedećim obrocima:

* od 1.500,00 kn do 9.999,99 kn – do 6 jednaka mjesečna obroka,
* od 10.000,00 kn do 49.999,99 kn – do 12 jednakih mjesečnih obroka,
* od 50.000,00 kn do 99.999,99 kn – do 18 jednakih mjesečnih obroka,
* od 100.000,00 na više – do 24 jednakih mjesečnih obroka.

(3) U slučaju da fizička osoba kojoj je odobreno obročno plaćanje komunalnog doprinosa ne plati uzastopno dva ili više obroka komunalnog doprinosa, cijeli preostali iznos neplaćenog komunalnog doprinosa dospijeva odmah na naplatu.

**V. OSLOBAĐANJE OD PLAĆANJA KOMUNALNOG DOPRINOSA**

**Članak 9.**

Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova
2. vojnih građevina
3. prometne, vodne, pomorske, komunikacijske i elektroničke komunikacijske infrastrukture
4. nadzemnih i podzemnih produktovoda i vodova
5. sportskih i dječjih igrališta
6. ograda, zidova i potpornih zidova
7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
8. spomenika.

**Članak 10.**

Plaćanja komunalnog doprinosa oslobođeni su u potpunosti:

1. Grad Ludbreg,
2. trgovačka društva u potpunom ili pretežitom vlasništvu Grada Ludbrega,
3. ustanove i druge pravne osobe čiji je osnivač Grad Ludbreg,
4. hrvatski ratni vojni invalidi Domovinskog rata, djeca poginulih hrvatskih branitelja koja nemaju ni drugog roditelja, te uže obitelji poginulih, umrlih, zatočenih ili nestalih hrvatskih branitelja, ali samo za izgradnju obiteljskih stambenih kuća i uz uvjet da navedene kategorije nemaju u vlasništvu odgovarajući stan ili kuću, da nisu takav stan ili kuću koristili u svojstvu zaštićenog najmoprimca na neodređeno vrijeme ili da nisu imali stan ili kuću u vlasništvu koju su prodali, darovali, zamijenili ili na drugi način otuđili,
5. investitori gradnje gospodarskih građevina namijenjenih držanju domaćih životinja površine do 200 m2, spremišta za poljoprivredne proizvode i proizvode za prehranu domaćih životinja do 150 m2.

**Članak 11.**

Gradsko vijeće, odnosno gradonačelnik do iznosa do kojega sukladno Zakonu o lokalnoj i područnoj (regionalnoj) samoupravi, odlučuje samostalno o stjecanju i otuđivanju nekretnina i pokretnina jedinice lokalne samouprave, mogu odlukom osloboditi u potpunosti ili djelomično obveze plaćanja komunalnog doprinosa investitore kada su to:

1. Varaždinska županija te njihova trgovačka društva i ustanove u pretežitom vlasništvu
2. Republika Hrvatska te njihova trgovačka društva i ustanove u pretežitom vlasništvu
3. investitori koji grade objekte od javnog interesa kao što su građevine namijenjene za kulturu, školstvo, sport i rekreaciju, građevine socijalnog ili humanitarnog programa i vjerske građevine,
4. investitori koji grade gospodarske objekte izvan građevinskog područja, a koji mogu osigurati priključak na javno prometnu površinu i sami financiraju izgradnju komunalne i ostale infrastrukture do svog objekta uz suglasnost Grada Ludbrega.

**Članak 12.**

(1) Od plaćanja komunalnog doprinosa oslobađaju se djelomično ili potpuno:

1. obveznici komunalnog doprinosa koji su putem ugovora o sufinanciranju zaključenog s izvoditeljem radova, Gradom Ludbregom ili s njihovim pravnim prednicima sudjelovali u financiranju građenja komunalne infrastrukture, ako podnesu dokaz da su u potpunosti podmirili obveze po tom ugovoru, u visini podmirenih obveza po ugovoru o sufinanciranju, odnosno u visini ukupno preuzetih obveza po ugovoru o sufinanciranju ako svi mjesečni obroci iz ugovora nisu još dospjeli, ali u oba slučaja maksimalno do visine utvrđenog iznosa komunalnog doprinosa.
2. investitori gradnje farmi za uzgoj stoke i peradi te farme za intenzivnu poljoprivrednu proizvodnju u visini 50% utvrđenog komunalnog doprinosa,
3. fizička osoba obrtnik ili pravna osoba u cilju poticanja poduzetništva i novog zapošljavanja temeljem posebne odluke Gradskog vijeća.

(2) O djelomičnom oslobađanju od plaćanja komunalnog doprinosa ne donosi se posebno rješenje već se djelomično oslobađanje vrši putem rješenja o komunalnom doprinosu.

**Članak 13.**

Obveznik plaćanja komunalnog doprinosa može uz suglasnost Grada Ludbrega i sam snositi troškove građenja komunalne infrastrukture pa mu se ti troškovi mogu priznati u iznos komunalnog doprinosa, pod uvjetima utvrđenim pisanim ugovorom s Gradom Ludbregom.

**Članak 14.**

(1) U slučajevima djelomičnog ili potpunog oslobođenja od plaćanja komunalnog doprinosa iz ove Odluke, sredstva potrebna za izgradnju objekata i uređaja komunalne infrastrukture namijenjena toj svrsi osigurati će se u Proračunu Grada Ludbrega iz sredstava poreznih prihoda.

(2) U slučaju da su troškovi izgradnje predmetne komunalne infrastrukture manji od utvrđenog iznosa komunalnog doprinosa, obveznik je dužan platiti njegovu razliku.

**Članak 15.**

(1) Radi poticanja gradnje energetski učinkovitih objekata investitori koji grade kuće za stanovanje energetskog razreda „A+“ ili više, oslobađaju se od plaćanja komunalnog doprinosa u visini 25% jedinične vrijednosti za sve zone plaćanja komunalnog doprinosa.

(2) Investitori koji grade kuće za stanovanje energetskog razreda „A“, oslobađaju se od plaćanja komunalnog doprinosa u visini 15% jedinične vrijednosti za sve zone plaćanja komunalnog doprinosa.

**VI. RJEŠENJE O KOMUNALNOM DOPRINOSU**

**Članak 16.**

(1) Rješenje o komunalnom doprinosu, temeljem ove Odluke donosi nadležno tijelo za komunalno gospodarstvo u postupku pokrenutom po:

* službenoj dužnosti (u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole).
* po zahtjevu stranke (u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

(2) Ako je Grad Ludbreg u skladu sa Zakonom o prostornom uređenju sklopio ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje o komunalnom doprinosu donosi se i u skladu s tim ugovorom.

**Članak 17.**

Rješenje o komunalnom doprinosu sadrži:

1. podatke o obvezniku komunalnog doprinosa
2. iznos sredstava komunalnog doprinosa koji je obveznik dužan platiti
3. obvezu, način i rokove plaćanja komunalnog doprinosa i
4. prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

**Članak 18.**

(1) Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije.

(2) Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Varaždinske županije nadležno za poslove komunalnog gospodarstva.

**Članak 19.**

(1) Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

(2) Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.

**Članak 20.**

(1) Ako je izmijenjena građevinska dozvola, drugi akt za građenje ili glavni projekt, na način koji utječe na obračun komunalnog doprinosa, nadležno upravno tijelo Grada Ludbrega po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.

(2) Rješenjem o izmjeni rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.

(3) Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Članak 21.**

(1) Po zahtjevu obveznika komunalnog doprinosa ili investitora, rješenjem će se poništiti ovršno, odnosno pravomoćno rješenje o komunalnom doprinosu, ako je građevinska dozvola ili drugi akt za građenje oglašen ništavim ili je poništen bez zahtjeva ili suglasnosti investitora.

(2) Rješenjem o poništenju rješenja o komunalnom doprinosu iz prethodnog stavka ovog članka, odrediti će se i povrat komunalnog doprinosa u roku maksimalno do dvije godine od dana izvršnosti Rješenja o komunalnom doprinosu.

(3) Kod povrata iz prethodnog stavka ovog članka, obveznik, odnosno investitor nemaju pravo na kamatu.

**Članak 22.**

(1) Komunalni doprinos koji je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, uračunati će se kao plaćeni dio komunalnog doprinosa na istom ili drugom zemljištu na području Grada Ludbrega, ako to zatraži obveznik komunalnog doprinosa ili investitor.

(2) Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

**VII. PRIJELAZNE I ZAVRŠNE ODREDBE**

**Članak 23.**

(1) Postupci donošenja rješenja započeti po Odluci o komunalnom doprinosu („Službeni vjesnik Varaždinske županije“, br. 25/01 i 17/13) do dana stupanja na snagu ove Odluke dovršiti će se prema odredbama dosadašnje Odluke.

(2) Iznimno od odredbe iz stavka 1. ovog članka, u postupcima donošenja rješenja o komunalnom doprinosu koja se donose nakon prestanka važenja Programa gradnje objekata i uređaja komunalne infrastrukture za 2018., glede sadržaja tog rješenja primjenjuju se odredbe iz članka 17. ove Odluke.

(3) Odredbe članka 19. i 21. ove Odluke na odgovarajući se način primjenjuju i na rješenja o komunalnom doprinosu donesena na temelju Odluke o komunalnom doprinosu („Službeni vjesnik Varaždinske županije“, br. 25/01 i 17/13).

(4) Odredbe članka 20. ove Odluke na odgovarajući se način primjenjuju i na rješenje o komunalnom doprinosu donesena na temelju Odluke o komunalnom doprinosu („Službeni vjesnik Varaždinske županije“, br. 25/01 i 17/13), ako to obveznik komunalnog doprinosa odnosno investitor zatraži u roku od godine dana od dana stupanja na snagu Zakona o komunalnom gospodarstvu (NN br. 68/2018.)

**Članak 24.**

(1) Ova Odluka stupa na snagu prvog dana od dana objave u Službenom vjesniku Varaždinske županije.

(2) Stupanjem na snagu ove Odluke prestaje važiti Odluka o komunalnom doprinosu („Službeni vjesnik Varaždinske županije“, br. 25/01 i 17/13).

Predsjednik

Gradskoga vijeća

Antun Šimić

**OBRAZLOŽENJE**

Novu Odluku o komunalnom doprinosu (dalje u tekstu: Odluka) potrebno je donijeti radi usklađenja s novim Zakonom o komunalnom gospodarstvu (NN broj 68/18), (dalje u testu: Zakon) koji je stupio na snagu 04.08.2018. g. i obvezuje gradove i općine da u roku od 6 mjeseci od stupanju na snagu navedenog Zakona, donesu nove odluke o komunalnom doprinosu.

Člankom 76. Zakona propisano je da je komunalni doprinos prihod proračuna jedinice lokalne samouprave koji se koristi samo za financiranje građenja i održavanja komunalne infrastrukture, a radi se o novčanom javnom davanju koje se plaća za korištenje komunalne infrastrukture na području cijele jedinice lokalne samouprave i položajne pogodnosti građevinskog zemljišta u naselju prilikom građenja ili ozakonjenja građevine.

Člankom 77. Zakona propisano je da komunalni doprinos plaća vlasnik zemljišta na kojem se gradi građevina ili se nalazi ozakonjena građevina odnosno investitor ako je na njega pisanim ugovorom prenesena obveza plaćanja komunalnog doprinosa i plaća se jednokratno, a odlukom o komunalnom doprinosu može se propisati mogućnost njegove obročne otplate.

U čl. 78. Zakona propisano je da se odlukom o komunalnom doprinosu određuju:

1. zone u jedinici lokalne samouprave za plaćanje komunalnog doprinosa
2. jedinična vrijednost komunalnog doprinosa po pojedinim zonama
3. način i rokovi plaćanja komunalnog doprinosa
4. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

U pogledu područja zona u kojima se naplaćuje komunalni doprinos, čl. 80. Zakona propisano je da se one određuju s obzirom na udaljenosti od središta u naselju, mreže javnog prijevoza, dostupnost građevina javne i društvene namjene, dostupnost građevina opskrbe i usluga te prostorne i prirodne uvjete, pa su ovom Odlukom zone naplate razvrstane u 3 zone kao i sadašnjom Odlukom, i to: **zona 1** u koju je razvrstano cijelo centralno naselje Ludbreg i naselje Selnik, koja su najuređenija i najopremljenija komunalnom infrastrukturom; **zona 2** u koju su razvrstana naselja koja okružuju Ludbreg, a opremljenost komunalnom infrastrukturom nije na razini one u naseljima 1. zone, ali su naselja uređenija od onih u 3. zoni: Sigetec Ludbreški, Globočec Ludbreški, Kućan Ludbreški, Hrastovsko, Poljanec, Slokovec, Apatija; **zona 3** u koje su razvrstana sva ostala naselja koja su udaljenija od Ludbrega i gdje su određeni dijelovi naselja s nešto lošijom komunalnom infrastrukturom: Bolfan, Čukovec, Vinogradi Ludbreški i Segovina.

U pogledu jedinične vrijednosti komunalnog doprinosa, najviša je za 1. zonu i određena je u iznosu od 30,00 kn/m³, za 2. zonu je određena u iznosu od 25,00 kn/m³, a za posljednju 3. zonu u iznosu od 20,00 kn/m³.

Sukladno čl. 81. novog Zakona, nije moguće utvrditi različite visine komunalnog doprinosa ovisno o namjeni građevine, već se komunalni doprinos isključivo obračunava množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena, pa je stoga predloženom Odlukom brisana odredba iz sadašnje Odluke o komunalnom doprinosu kojom se komunalni doprinos obračunavao i zavisno od postojeće opremljenosti građevinske parcele komunalnom infrastrukturom.

Nadalje, novina je da se rješenje o komunalnom doprinosu donosi i ovršava u postupku i na način propisan Općim poreznim zakonom, a Zakon o općem upravnom postupku se primjenjuje tek supsidijarno, pa će stoga doći i do promjene u zastarnim rokovima.

U pogledu nekretnina koje se u potpunosti ili djelomično izuzimaju od plaćanja komunalnog doprinosa kao i općih uvjeta i razloga za djelomično ili potpuno oslobađanje od plaćanja komunalnog doprinosa, nema bitnijih razlika u novoj Odluci u odnosu na sadašnju Odluku, o komunalnom doprinosu osim što je novom Odlukom predloženo djelomično oslobođenje od plaćanja komunalnog doprinosa radi poticanja gradnje energetski učinkovitih objekata

Uzimajući u obzir naprijed navedeno, predlaže se Gradskom vijeću donošenje predložene Odluke o komunalnom doprinosu.